เข้าเขตซื้อมากไป ?
เหมือนว่าดัชนีตลาดหุ้นไทยจะมีแนวต้านสำคัญอยู่แถว ๆ 1,635 จุด
28 ม.ค. 2562

ลูบคมตลาดทุน : ธนะชัย ณ นคร
เหมือนว่าดัชนีตลาดหุ้นไทยจะมีแนวต้านสำคัญอยู่แถว ๆ 1,635 จุด
เช่น เมื่อวานนี้ดัชนีขึ้นมาบริเวณ 1,634 จุด ช่วงปิดตลาดภาคเช้า
ทว่าพอเปิดตลาดช่วงภาคบ่าย กลับมีแรงขายทำกำไรออกมา ดัชนีไม่สามารถผ่านแนวต้านสำคัญได้ และทำให้ลงมาปิดบวกเพียง 1.41 จุด มาที่ 1,625 จุด
ดัชนีที่แม้จะปิดบวกขึ้นมาเพียงเล็กน้อย
ทว่า ก็มีคำถามว่า ถือว่าเข้าเขตซื้อ (Overbought) หรือเปล่า
เพราะหากย้อนกลับไปดูจะพบว่า หุ้นไทยนั้น วิ่งขึ้นมาปิดบวก 9 วันทำการติดต่อกันแล้วนะ
เรื่องนี้มีความเห็นต่างกันไป 2 ทาง
นั่นคือ แม้ดัชนีจะขึ้นมา 9 วันติดต่อกัน (48.03 จุด)
แต่ดัชนีที่ขึ้นมาแต่ละวันไม่ได้ปิดในระดับสูง หรือจะเห็นได้ว่าในจำนวนหลายวันนั้น ส่วนใหญ่จะบวกเพียง 2-3 จุด เท่านั้น
และที่บวกมากกว่า 10 จุด เพียง 2 วัน
นั่นคือ วันที่ 22 ม.ค. บวก 13.39 จุด และวันที่ 23 ม.ค. บวก 15.61 จุด
กับความเห็นอีกด้าน คือ ดัชนีหุ้นไทยควรจะเกิดการ “พักฐาน” เพราะกรอบดัชนีได้รับปัจจัยบวกจากข่าวเลือกตั้ง ไม่ควรจะเกิน 1,620-1,625 จุด
ดังนั้น หากเกินกว่านี้ จะถือว่าเข้าเขตซื้อมากไป
บทวิเคราะห์ของ บล.กสิกรไทย บอกว่า แนวต้านสำคัญคือ 1,635 จุด (เข้าเขตซื้อมากไป หรือ Overbought มีโอกาสถูกขายทำกำไร)
มีคำถามว่า แล้วมีโอกาสที่จะฝ่าแนวต้านนั้นได้หรือไม่
คำตอบคือ “ได้”
และหากสามารถผ่านไปได้ จะมีแนวต้านถัดไปบริเวณ 1,650 จุด
บล.เคทีบีฯ มองว่า หลังข่าวการเลือกตั้ง ดัชนีหุ้นไทยขึ้นมาแล้วมากกว่า 40 จุด และมองว่า สัปดาห์นี้น่าจะยังขึ้นได้อีก โดยดัชนีจะเคลื่อนไหวในกรอบ 1,600-1,650 จุด
ปัจจัยหนุน คือ ทั้งเรื่องเทรดวอร์ การประชุมของเฟด ต่างยังเป็นเชิงบวก
เช่นเดียวกับในประเทศ ที่เรื่อง “เลือกตั้ง” ยังคงมีข่าวออกมาในทิศทางที่ดี คืบหน้าและชัดเจนขึ้น
หุ้นขนาดใหญ่ยังคงเข้าลงทุนได้ เพราะราคายังขึ้นมาไม่มาก
เช่น ในกลุ่มโรงพยาบาล และกลุ่มธนาคาร รวมถึงหุ้นที่เกี่ยวกับโรงไฟฟ้า อีอีซี และรับเหมาฯ ก็ล้วนน่าสนใจ
มีข้อน่าสังเกตว่า นอกเหนือจากหุ้นขนาดใหญ่
ตอนนี้หุ้นขนาดกลางและเล็ก เริ่มกลับมาได้รับความสนใจจากนักลงทุนอีกครั้ง ด้วยการเข้าไปไล่ซื้อหุ้นที่คาดว่ามีผลประกอบการไตรมาส 4/2561 จะออกมาดี
และที่สำคัญคือ ระดับค่าพี/อียังต่ำ (ต่ำกว่า 15-20 เท่า)
ส่วนหุ้นขนาดใหญ่ หลังจากช่วยดันดัชนีผ่าน 1,600 จุดมาได้ ราคาหุ้นน่าจะลดความร้อนแรง จากขายทำกำไร
แต่ทั้งหมดนี้เป็นเพียงภาพรวมระยะสั้นในช่วงนี้
ส่วนภาพรวมระยะยาว ที่เขามองกันตลอดปีนั้น ล่าสุด ยังคงเป้าดัชนีแถว ๆ 1,800 จุด โน่นเลย
พร้อมกับคาดหมายว่า หลังการเลือกตั้งจะมีเงินจากฟันด์โฟลว์ไหลเข้ามา 1 แสนล้านบาท
จากที่ออกไปกว่า 3 แสนล้านบาทในปี 2561
ส่วนก่อนการเลือกตั้ง ดัชนีอาจจะมีการพักฐานเพื่อรอดูหน้าตารัฐบาลใหม่
หากออกมาดูแล้วพอไปวัดไปวาได้ ผลประกอบการไตรมาส 4 ดูดี และแนวโน้มไตรมาส 1 และตลอดปีนี้จะดีขึ้นอีก ก็น่าจะทำให้ดัชนีวิ่งขึ้นมาในสเต็ปที่ 2 ผ่าน 1,700 จุดอีกครั้ง นั่นแหละ
 